b'\n_START_ARTICLE_\nS\xc3\xb6ngvakeppni sj\xc3\xb3nvarpsins\n_START_SECTION_\nHistorie\n_START_PARAGRAPH_\nDen f\xc3\xb8rste utgaven av S\xc3\xb6ngvakeppni sj\xc3\xb3nvarpsins ble arrangert 7. mars 1981 \xe2\x80\x93\xc2\xa0fem \xc3\xa5r f\xc3\xb8r Island debuterte i Eurovision Song Contest. F\xc3\xb8lgelig deltok ikke 1981-vinneren i Eurovision Song Contest. Island debuterte f\xc3\xb8rst i konkurransen i 1986, over 25 \xc3\xa5r etter resten av Norden. \xc3\x85rsaken til den sene debuten skyldtes i hovedsak begrensede \xc3\xb8konomiske ressurser hos R\xc3\x9aV samt at en satellittforbindelse, som gjorde det mulig \xc3\xa5 direkteoverf\xc3\xb8re store tv-sendinger mellom Europa og Island, f\xc3\xb8rst ble etablert i begynnelsen av 1980-\xc3\xa5rene._NEWLINE_Utdypende artikkel: Island i Eurovision Song Contest_NEWLINE_30. april 1983 arrangerte R\xc3\x9aV andre utgave av S\xc3\xb6ngvakeppni sj\xc3\xb3nvarpsins. Denne gang deltok bare sanger innen klassisk musikk, og heller ikke her representerte vinneren Island i Eurovision Song Contest. I stedet fikk vinneren Sigr\xc3\xad\xc3\xb0ur Gr\xc3\xb6ndal representere landet i BBC-konkurransen Cardiff Singer of the World samme \xc3\xa5r.\n_START_SECTION_\nDebuten i Eurovision\n_START_PARAGRAPH_\nDen f\xc3\xb8rste offisielle utgaven av showet ble holdt i 1986, der vinneren \xc2\xabGle\xc3\xb0ibankinn\xc2\xbb ble Islands f\xc3\xb8rste bidrag i Eurovision Song Contest i Bergen i Norge. S\xc3\xb6ngvakeppni sj\xc3\xb3nvarpsins ble arrangert hvert \xc3\xa5r frem til 1995, da R\xc3\x9aV droppet konkurransen til fordel for en intern utvelgelse av landets bidrag. Konkurransen ble dermed ikke arrangert i 1995\xe2\x80\x931999, samt 2004\xe2\x80\x932005._NEWLINE_Konkurransen arrangeres i februar eller mars, og best\xc3\xa5r vanligvis av to semifinaler og en finale. Vinneren avgj\xc3\xb8res av seernes stemmer, og f\xc3\xa5r deretter representere Island i Eurovision Song Contest samme \xc3\xa5r._NEWLINE_Frem til 2015 m\xc3\xa5tte alle bidrag i konkurransen fremf\xc3\xb8res p\xc3\xa5 islandsk, men fra 1999 ble som regel vinnerbidragene oversatt til engelsk foran Eurovision Song Contest. Fra 2015 ble spr\xc3\xa5kreglene lettet noe; sangene m\xc3\xa5tte fremf\xc3\xb8res p\xc3\xa5 islandsk i de islandske semifinalene og deretter fritt spr\xc3\xa5kvalg i finalen. Vinnersangen m\xc3\xa5 imidlertid fremf\xc3\xb8res p\xc3\xa5 samme spr\xc3\xa5k i Eurovision Song Contest som den ble sunget p\xc3\xa5 i den islandske finalen.'